PATVIRTINTA

Klaipėdos rajono savivaldybės tarybos

2015 m. kovo d. sprendimu Nr. T11-

**KLAIPĖDOS R. PRIEKULĖS VAIKŲ LOPŠELIO-DARŽELIO**

**DIREKTORIAUS 2014 METŲ ATASKAITA**

**I. LOPŠELIO-DARŽELIO PRISTATYMAS**

Priekulės vaikų lopšelis-darželis – savivaldybės biudžetinė įstaiga, teikianti ikimokyklinį ugdymą.

1. Kontaktinė informacija:

Lopšelio-darželio adresas: Lietuvininkų g. 11, 96347 Priekulė, Klaipėdos r., internetinė svetainė

[www.priekulesdarzelis.lt](http://www.priekulesdarzelis.lt) elektorinio pašto adresas [darzelisp@gmail.com](mailto:darzelisp@gmail.com), telefonas/faksas (8 46)45 41 05

2. Įstaigos vadovas Irena Skrabienė, turinti 36 metų pedagoginį darbo stažą. Iš jų 23 metai vadybinio darbo stažo. Direktorė atestuota antrai vadybinei kategorijai;

3. Įstaigos darbuotojai:

3.1. patvirtinti 32,65 etatai, dirba 32 darbuotojai;

3.2. pareigybių ir etatų skaičius:

|  |  |  |  |
| --- | --- | --- | --- |
| Eil. Nr. | Darbuotojai | 2014-01-01–2014-12-31 | |
| Darbuotojų skaičius | Etatų skaičius |
| 1. | Vadovai | 2 | 2 |
| 2. | Administracija | 2 | 2,75 |
| 3. | Pedagogai ir kiti specialistai | 15 | 14,4 |
| 4. | Aptarnaujantis personalas | 13 | 13,5 |
|  | Iš viso: | 32 | 32,65 |

3.3. lopšelyje-darželyje dirba 17 pedagogų, iš kurių 10 atestuoti vyresniojo auklėtojo kvalifikacinei kategorijai, 3 turi auklėtojo kvalifikacinę kategoriją, 1 turi vyresniosios meninio ugdymo mokytojos kvalifikacinę kategoriją, 1 turi specialiojo pedagogo kvalifikacinę kategoriją. Direktorius ir direktoriaus pavaduotoja ugdymui turi antrąją vadovo kvalifikacinę kategoriją.

3.4. darbuotojų kvalifikacija:

Įstaigos vadovai, pedagogai ir kiti specialistai kvalifikaciją tobulino dalyvaudami respublikos ir rajono organizuojamuose kvalifikacijos kėlimo seminaruose, kursuose, mokymuose, konferencijose – iš viso 110 dienų. Pedagogai dalijosi gerąja darbo patirtimi pristatydami parengtus projektus, pranešimus.

**II. LOPŠELIO-DARŽELIO BIUDŽETAS (BIUDŽETINIŲ METŲ DUOMENYS)**

Gautos lėšos, jų šaltiniai ir panaudojimas tūkst. Lt

|  |  |  |
| --- | --- | --- |
| Lėšų šaltiniai | 2014 metai | |
| gauta | panaudota |
| Savivaldybės biudžeto lėšos | 631,4 | 631,4 |
| Moksleivio krepšelio lėšos | 340,3 | 340,3 |
| Lėšos už paslaugas ir nuomą | 172,4 | 172,4 |
| 2 procentų parama | 10,2 | 10,2 |
| Kiti šaltiniai | 1,4 | 1,4 |

Informacija apie MK, SB programos lėšas už paslaugas ir nuomą. Išlaidų paskirstymas pagal straipsnius per 2014 metus (tūkst. Lt)

|  |  |  |
| --- | --- | --- |
| Išlaidų pavadinimas | Gauti asignavimai | Kasinės išlaidos |
| Darbo užmokestis | 636,3 | 636,3 |
| Socialinis draudimas | 196,0 | 196,0 |
| Mityba | 129,4 | 129,4 |
| Medikamentai | 0,1 | 0,1 |
| Ryšių paslaugos | 4,3 | 4,3 |
| Apranga patalynė | 1,0 | 1,0 |
| Spaudiniai | 0,6 | 0,6 |
| Kitos prekės | 66,7 | 66,7 |
| Komandiruotės | 1,2 | 1,2 |
| Ilgalaikio turto remontas | 1,1 | 1,1 |
| Kvalifikacijos kėlimas | 3,7 | 3,7 |
| Komunalinės paslaugos | 80,6 | 80,6 |
| Kitos paslaugos | 12,1 | 12,1 |
| Ilgalaikio turto įsigijimas | 8,1 | 8,1 |
| Darbdavių socialinė parama | 3,0 | 3,0 |
| Iš viso: | 1144,2 | 1144,2 |

**III. LOPŠELIO-DARŽELIO PATALPOS**

Lopšelio-darželio pastato patalpų plotas 1192 m². Įstaiga įsteigta 1978 metais. 2011 metais įstaiga renovuota. Patalpos, išskyrus rūsys ir skalbykla, atitinka Higienos normų 75:2010 reikalavimus. Įstaigoje 7 grupės, kuriose yra atskiri 3 miegamieji, įrengti specialiojo pedagogo, logopedo kabinetai, sporto ir meninio ugdymo salė, visuomenės sveikatos priežiūros specialisto kabinetas.

**IV. LOPŠELIO-DARŽELIO TEIKIAMOS PASLAUGOS, SUTEIKTŲ PASLAUGŲ GAVĖJAI**

Lopšelyje-darželyje veikia 7 ikimokyklinio ugdymo grupės, viena iš jų – ankstyvojo amžiaus grupė. Ugdomi 136 vaikai iš miestelio ir aplinkinių kaimų. Jiems teikiamos ikimokyklinio ugdymo paslaugos. Įstaigą lanko 6 vaikai turintys specialiųjų ugdymosi poreikių ir 52 vaikai, turintys kalbos ir komunikacijos sutrikimų. Jiems teikiama logopedo ir specialiojo pedagogo pagalba.

Svarbi pozityvi priemonė – lengvatos už vaiko išlaikymą ikimokyklinėje įstaigoje, skatinančios vaikų šeimas naudotis ugdymo įstaigos paslaugomis: nemoka už maitinimą 20 vaikų, o 50 procentų sumažintą mokestį už maitinimą moka 31 vaikas. Visiems ugdytiniams organizuojamas maitinimas 3 kartus per dieną. Įstaigoje sudarytos sąlygos tėvams pasirinkti maitinimo skaičių.

Vadovaujantis ikimokyklinio ugdymo programa, kryptingai puoselėjamos sveikos gyvensenos, kūrybiškumo, saviraiškos, pažinimo, pilietiškumo idėjos. Parengti projektai, dalyvauta konkursuose, renginiuose. Visuomenės sveikatos priežiūros specialistas teikia medicininę pagalbą, vykdo prevencinę metodinę veiklą, prižiūri maitinimo organizavimą.

**V. LOPŠELYJE-DARŽELJE ATLIKTI PATIKRINIMAI, JŲ REZULTATAI**

Kontroliuojančios institucijos 2014 m. atliko 5 patikrinimus: Klaipėdos valstybinės maisto ir veterinarijos tarnyba – 1, Klaipėdos visuomenės sveikatos centras – 1, Klaipėdos rajono savivaldybės administracijos švietimo skyrius – 1, Klaipėdos rajono savivaldybės administracijos centralizuotas vidaus audito skyrius – 1, Klaipėdos rajono savivaldybės administracijos viešosios tvarkos skyrius – 1.

Aktuose fiksuoti trūkumai pašalinti.

**VI. VADOVO VEIKLA ĮGYVENDINANT LOPŠELIO-DARŽELIO**

**TIKSLUS, BENDRADARBIAUJANT SU SOCIALINIAIS PARTNERIAIS, KITOMIS ĮSTAIGOMIS**

Inicijavau 2012–2014 metų strateginio ir 2013–2014 metų veiklos planų rengimą, suburdama darbo grupes. Įstaigos veiklos strategija siejosi su metinio veiklos plano tikslais ir uždaviniais. Siekdama kokybiškos ir efektyvios įstaigos veiklos, inicijavau kūrybines darbo grupes įstaigos veiklos kokybės įsivertinimui ir jos tobulinimui.

2013–2014 m. m. veiklos plano tikslas – plėtoti darželio ir šeimos partnerystę skatinant kūrybiškumą, stiprinant vaikų sveikatą, užtikrinant kokybišką ir visapusišką ugdymą.

Tikslo įgyvendinimui buvo iškelti trys metiniai uždaviniai:

2013 m. atlikus vidaus auditą, pasirinkta tobulinti šiuos pagalbinius rodiklius: 2.2.1. „Ugdymo turinio ir kasdienės veiklos planavimas“ ir 4.3.1. „Pagalbos ir paramos šeimai įvairovė“.

1 uždavinys. Stiprinti pagalbą ir paramą šeimai taikant bendradarbiavimo būdus ir formas.

Atlikus pagalbinio rodiklio 4.3.1. „Giluminį“ auditą ir išsiaiškinus pagrindinius požymius, 2013–2014 m. m. ypatingą dėmesį skyriau pagalbai ir paramai šeimai. Dviejų apklausų atlikti tyrimai, diskusijos dėl veiksnių, skatinančių sėkmingą bendravimą ir bendradarbiavimą su šeima parodė, kad įstaigoje teikiamos paslaugos tenkina tėvų poreikius, vaikai jaučiasi emociškai ir fiziškai saugūs. Surengiau pedagogams ir tėvams paskaitas pedagoginėmis, psichologinėmis temomis: „Tėvų ir pedagogų sąveika: nuo bendravimo iki bendradarbiavimo“, „Įtampa ir stresinės situacijos. Jų prevencija ir valdymas“. Skatinau pedagoges kartu su tėvais dalyvauti ir vykdyti tarptautinius projektus: „Naujos kartos vaikai“, „Miklūs piršteliai – graži kalba“, „Zipio draugai“, „V. Šerborn vystymo judesiu metodas ir jo diegimas praktikoje“. Ypač aktyvūs tėvai respublikiniame projekte „Visa Lietuva skaito vaikams“, meniniame projekte „Skėtis mamai“, respublikiniame socialiniame neformalaus ugdymo projekte „Ebru menas – tapymas ant vandens“ ir aplinkosauginiame projekte „Mes rūšiuojam“. Siekiant nuoseklaus vaiko ugdymo, kartu su tėvais ir Priekulės Ievos Simonaitytė gimnazijos pedagogais vykdėme projektą „Kaip palengvinti vaiko perėjimą iš darželio į mokyklą“.

Skatinau tėvus aktyviai dalyvauti ugdymo procese, vaiko vertinime, įstaigoje organizuojamose parodose, šventėse, edukacinių erdvių kūrime. Ugdytinių tėvai susidomėjo etninės kultūros integravimu į ugdomąjį procesą, pritarė pedagogų skatinimui pažinti tautos kultūros tradicijas.

Inicijavau ir toliau sėkmingai plėtojau bei skatinau bendradarbiavimą su socialiniais partneriais. Organizuoti bendri projektai, renginiai su Priekulės muzikos mokykla, Priekulės kultūros centru ir biblioteka, Priekulės Ievos Simonaitytės gimnazija, Klaipėdos m. lopšeliais-darželiais „Vyturėlis“, „Puriena”, „Svirpliukas“, Šilutės r. Saugų darželiu.

2 uždavinys. Siekti ugdymo turinio kokybės tęstinumo planuojant kasdieninę veiklą.

Vykdant įstaigos veiklos įsivertinimą ir 2013 m. atlikus „Giluminio“ audito 2.2.1. pagalbinio rodiklio vertinimą nustatyta, kad esame 3-iame lygyje. Vidaus audito kūrybinių darbo grupių veiklos rezultatai aptarti mokytojų tarybos posėdyje ir numatytos tobulinimo priemonės.

Per visus mokslo metus siekėme pedagoginio kūrybiškumo, tobulinome pedagoginę veiklą, diegėme pedagogines naujoves. Ugdymo programų įgyvendinimas buvo vykdomas per pažintines ir profesinės veiklos programas, valandėles, meninius renginius, ekskursijas. Organizuoti 3 mokytojų tarybos posėdžiai, kurių metu ypatingas dėmesys buvo skirtas pedagogų planavimui, pozityvių santykių tarp tėvų ir vaikų ieškojimui. Planingai buvo vykdomas ugdymo proceso stebėsenos planas 2013–2014 mokslo metams. Stebėtos ugdomosios veiklos parodė, kad pedagogai pakankamai geba atskleisti ugdymo turinį, jį sieja su realiu gyvenimu. Pedagogai aktyviai dalijosi gerąja pedagogine patirtimi: tarptautinėje-praktinėje konferencijoje „Alternatyvūs ir kūrybiški metodai kalbos sutrikimų prevencijoje“ logopedė K. Gumauskienė skaitė pranešimą „Tarptautinio projekto „Naujosios kartos vaikai“ įgyvendinimo rezultatai“, rajono metodinėje diskusijoje „Kolega – kolegai“ dalyvavo auklėtojos Dž. Kavolienė ir D. Strumylienė. Jos pristatė filmuotą medžiagą „Lankstinių taikymas, ugdant vaikų saviraišką teatrinėje veikloje“, „IKT taikymas ugdymo procese, ruošiant vaikus mokyklai“. Draminėje veikloje „Bebenčiuko teatras“ buvome įvertinti už geriausią dramatizaciją. Sukurta įstaigos aplinka skatina ugdymąsi ir pasitikėjimą savimi, socialinė aplinka skatina gerus tarpusavio santykius, tėvai yra patenkinti ugdymo kokybe.

3 uždavinys. Formuoti sveikos ir saugios gyvensenos įgūdžius.

Sveikatos saugojimas ir stiprinimas – nuolatinė įstaigos prioritetinė sritis. Nuolat siekiau, kad įstaigoje būtų stiprinama vaikų sveikata, sudarytos sąlygos sveikai ir aktyviai vaikų veiklai. 2014 m. atsakingai organizuota ugdytinių sveikatingumo veikla, renginiai, pramogos, vykdyta vaikų žalingų įpročių prevencinė veikla, organizuotos edukacinės valandėlės, viktorinos. Dalyvauta respublikiniuose renginiuose: „Aš bėgu – 2014“, „Europos judėjimo savaitės bėgimo varžybos“, „Savaitė be patyčių“. Į kasmetinį įstaigos organizuojamą Šeimos sporto šventę kviečiami vaikai, nelankantys ikimokyklinės įstaigos. Tėvams organizuotos atviros veiklos: „Aplinkos pažinimas išreiškiant vaikų kūrybinį džiaugsmą“, „Kai rankytės švarios – šypsosi veidelis“. Rengėme trumpalaikius ir tęstinius projektus, kuriais siekėme, kad ugdytiniai suvoktų atsakomybę už savo sveikatą, patys gebėtų pažinti sveikatą žalojančius veiksnius. Vaiko gerovės komisija tvarkė specialiųjų ugdymosi poreikių turinčių vaikų apskaitą, konsultavo tėvus vaikų ugdymo organizavimo, elgesio, saugumo užtikrinimo ir kitais aktualiais klausimais. Siekiau, ieškodama bendro susitarimo su tėvais, sukurti gerą psichologinį klimatą, užtikrinti tinkamas, sveikas ir saugias, atitinkančias higienos reikalavimus ugdymosi sąlygas lauke: aikštelėse atnaujintos pavėsinės, smėlio dėžės, įrengtas sveikatingumo takas, žaidimų aikštelės papildytos sportiniu inventoriumi, skirtu aktyviai fizinei veiklai, o nauja įstaigos tvora padeda vaikams jaustis saugesniems. Inicijavau įstaigos bendruomenę teritorijoje sukurti edukacinę erdvę „Pažinkime pasaką“, atnaujinti lauko „Sodybėlę“, aikštelėse įrengti inspektus, kuriuose augo vaistiniai ir prieskoniniai augalai. Skatinau bendruomenę dalyvauti „Geriausiai tvarkomų mokyklų edukacinių erdvių apžiūroje-konkurse“, kuriame buvome įvertinti Klaipėdos rajono savivaldybės administracijos padėkos raštu „Už kūrybingą veiklą skatinančios aplinkos kūrimą“. Didelį dėmesį skyriau vaikų maitinimui. Dalyvaujame Europos Sąjungos pieno programose „Pienas vaikams“ ir „Vaisių vartojimo skatinimas ugdymo įstaigoje“. Sudariau sąlygas pedagogų patirties sklaidai saugios gyvensenos klausimais: parengti pranešimai, lankstinukai, metodinės rekomendacijos. Parengiau ir pristačiau bendruomenei, tėvams albumą „Sveikatingumo projektai 2012–2013 m. m.“, „Sveikatingumo projektai 2013–2014 m. m.“.

**VII. PROBLEMOS, SUSIJUSIOS SU LOPŠELIO-DARŽELIO VEIKLA, IR SIŪLOMI PROBLEMŲ SPRENDIMO BŪDAI**

1. Įstaigoje nėra psichologo, nors 30,8 procento vaikų reikalinga šio specialisto pagalba.
2. Neestetiškas ir neapšiltintas pastato fasadas.
3. Būtina suremontuoti rūsį, kuriame laikomos daržovės.
4. Reikia lėšų skalbinių džiovyklei įsigyti.
5. Nėra sporto aikštyno su krepšinio ir futbolo atributika.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_